Ég elska hlaupaár , sagði söngkonan sem ég mætti á götu í morgun . Hún er ljóshærð , hlý , brosmild og hafði farið í rauða ullarpeysu til að halda út frostið . Hér í Danmörku er dimmt á janúarmorgni og kalt . Þegar ég sagði henni í óspurðum fréttum að í ár væru tuttugu og níu dagar í febrúar , ( en það uppgötvaði ég í gærkvöldi ) hrópaði hún hálfhátt : „ Ég elska hlaupaár . Við fáum aukadag . “ Ég skynjaði að hún hafi misskilið eitthvað , ég held að hún haldi að hún hafi fengið einn aukadag í lífinu . Að febrúarmánuður hefði óvænt gefið henni dag sem hún annars hefði ekki lifað . Ég hafði ekki brjóst í mér til að leiðrétta þennan misskilning sem hafði lýst upp myrkan janúarmorgun í lífi söngkonu . Bókmenntamoli : Það gerast tíðindi þann 86. dag ársins 2020 . Það er mikilvægur dagur í bókmenntalífi landsmanna og eiga tíðindin örugglega eftir að rata á forsíður dagblaðanna , vera fyrsta frétt í hádegisfréttum Ríkisútvarpsins og félagsmiðillinn facebook á eftir að standa í björtu báli þennan dag . Enginn kælibúnaður mun megna að kæla facebook niður . Ég held að rétt væri að landsmenn setji kross á dagatalið . Þann dag , 26. mars , kemur nefnilega á götuna ljóðasafn Jóns Kalmans Stefánssonar . Í safninu verða gömlu ljóðabækur hans , sem eru löngu uppseldar , prentaðar að nýju . Þegar betur er að gáð er ekki rétt að segja að bækurnar séu löngu uppseldar því megnið af upplagi tveggja fyrstu ljóðabókanna lenti í ruslatunnu í bakgarði við Karlgötu 24 árið 1990 . Í nýja safninu eru sem sagt bækurnar : Með byssuleyfi á eilífðina ( 1988 ) . Úr þotuhreyflum guða ( 1989 ) . Hún spurði hvað ég tæki með mér á eyðieyju ( 1993 ) . Auk ljóðanna , úr gömlu ljóðabókunum , birtast ný ljóð eftir Kalman , fersk og beint úr ljóðadjúpunum . Nei , nú heyri ég hérna utan af mér að þetta sé ekki rétt . Það var hætt við að birta hin spriklandi fersku ljóð í ljóðasafninu . Myndin hér að neðan sýnir Jón Kalman afhenda þáverandi umboðsmanni sínum Einari Fal handritið að bókinni Með byssuleyfi á eilífðina ( fyrsta bók Jóns Kalmans ) til yfirlestrar . Svo skemmtilega vill til að þetta afrit af myndinni , sem varðveitt er í skjalasafni í kjallara á Källargränd 4 í Gamla Stan í Stokkhólmi , barst mér einmitt í vikunni í pósti frá gömlum félaga úr alþjóðlega bókabransanum . Söguleg stund . Rokdagur á Suðurnesjum árið 1987 . Jón Kalman og Einar Falur